ඔටිසම්

ඔටිසම් යනු සමාජ අන්තර්ක්‍රියා සහ සන්නිවේදනයේ දුෂ්කරතා සහ සීමිත හා පුනරාවර්තන හැසිරීම් යනාදිය මගින් සංලක්ෂිත සංවර්ධන ආබාධයකි. දෙමව්පියන් බොහෝ විට තම දරුවාගේ ජීවිතයේ මුල් වසර තුන තුළ රෝග ලක්ෂණ නිරීක්ෂණය කරනු ලැබේ.  මෙම ලක්ෂණ බොහෝ විට ක්‍රමයෙන් වර්ධනය වන නමුත්, ඔටිසම් රෝගයෙන් පෙළෙන සමහර දරුවන් සාමාන්‍ය වේගයකින් සංවර්ධන සන්ධිස්ථාන කරා ළඟා වූ පසු ඔවුන්ගේ සන්නිවේදන සහ සමාජ කුසලතා නරක අතට හැරේ .

ඔටිසම් රෝගය ජානමය හා පාරිසරික සාධකවල එකතුවක් සමඟ සම්බන්ධ වේ. ගර්භණී සමයේදී ඊට හේතු කාරක වන අවදානම් සාධක අතරට රුබෙල්ලා, වැල්ප්‍රොයික් අම්ලය ඇතුළු විෂ ද්‍රව්‍ය, මධ්‍යසාර, කොකේන්, පළිබෝධනාශක, ඊයම් සහ වායු දූෂණය, යනාදිය මෙන්ම භ්‍රෑණ වර්ධන සීමා කිරීම් සහ ස්වයං ප්‍රතිශක්තිකරණ රෝග වැනි ඇතැම් ආසාදන ඇතුළත් වේ.අනෙකුත් යෝජිත පාරිසරික හේතූන් වටා යම් යම් මතභේදයන් ඇත; උදාහරණයක් ලෙස, වර්තමානයේ ප්‍රතික්ෂේප කර ඇති එන්නත් කල්පිතය සඳහන් කල හැක. ඔටිසම් රෝගය මොළයේ තොරතුරු සැකසීමට සහ ස්නායු සෛල සහ ඒවායේ සම්පර්කන සම්බන්ධ වී සංවිධානය වන ආකාරය කෙරෙහි බලපානු ලැබේ. කෙසේ වෙතත් මෙය සිදුවන ආකාරය තවමත් හොඳින් වටහාගෙන නොමැත. මානසික ආබාධ පිළිබඳ රෝග විනිශ්චය සහ සංඛ්‍යානමය අත්පොත (DSM-5), ඔටිසම් සහ ඇස්පර්ජර් සින්ඩ්‍රෝමය සහ වෙනත් ආකාරයකින් නිශ්චිතව දක්වා නොමැති ව්‍යාප්ත සංවර්ධන ආබාධය (PDD-NOS) ඇතුළු තත්වයේ අඩු දරුණු ආකාර ඔටිසම් වර්ණාවලී ආබාධය (ASD) රෝග විනිශ්චය සඳහා ඒකාබද්ධ කරයි.

මුල් කාලීන හැසිරීම් පාලන මැදිහත්වීම හෝ කථන චිකිත්සාව මගින් ඔටිසම් රෝගයෙන් පෙළෙන දරුවන්ට ස්වයං රැකවරණය, සමාජීය සහ සන්නිවේදන කුසලතා ලබා ගැනීමට උපකාරී වේ. දන්නා ප්‍රතිකාරයක් නොමැති වුවද, සුවය ලැබූ දරුවන් පිළිබඳව වාර්තා වූ අවස්ථා තිබේ. සමහර ඔටිසම් රෝගීන්ට ස්වාධීනව ජීවත් වීමට නොහැකිය. ඔටිසම් වටා යම් සංස්කෘතියක් වර්ධනය වී ඇති අතර, ඒ අනුව සමහර පුද්ගලයින් ඒ සඳහා ප්‍රතිකාරයක් සොයන අතර තවත් සමහරු විශ්වාස කරන්නේ ඔටිසම් රෝගය සුව කිරීම වෙනුවට එයට අනුගත විය යුතු වෙනසක් ලෙස පිළිගත යුතු බවයි.

 ගෝලීය වශයෙන් ඔටිසම් රෝගය මිලියන 24.8 කට බලපාන බවට ගණන් බලා ඇත. 2000 ගණන්වලදී, ලොව පුරා පුද්ගලයින් 1,000 කට 1-2 ක් ලෙස බලපෑමට ලක් වූ පුද්ගලයින් සංඛ්‍යාව ඇස්තමේන්තු කර ඇත. එක්සත් ජනපදයේ 2000 දී 0.7% සිට,  දියුණු රටවල ළමුන්ගෙන් 1.5% ක් පමණ ඔටිසම් වර්ණාවලී ආබාධ (ASD) රෝගයෙන් පෙළෙන බව හඳුනාගෙන ඇත.  එය කාන්තාවන්ට වඩා පිරිමින් තුළ හතර ගුණයකින් හෝ පස් ගුණයකින් වැඩිය. 1960 ගණන්වල සිට රෝග විනිශ්චය කරන ලද පුද්ගලයින් සංඛ්‍යාව වේගයෙන් වැඩි වී ඇති අතර, එය අර්ධ වශයෙන් රෝග විනිශ්චය කිරීමේදී යොදා ගන්නා භාවිතයන්ගේ වෙනස්කම් නිසා ද සිදුවිය හැකිය. සැබෑ අනුපාත වැඩි වී තිබේද යන ප්‍රශ්නය තවමත් විසඳී නොමැත.

 මූලාශ්‍ර 

Category:Translated from MDWiki